钦定古今图书集成/明伦汇编/官常典/第358卷 > 陈登云
## 钦定古今图书集成/明伦汇编/官常典/第358卷 > 陈登云

按《明外史》本传：“登云，字从龙，唐山人。万历五年进士。
除鄢陵知县，政最，征授御史，出按辽东，疏陈安攘十
策，又请速首功之赏，改巡山西。还朝，会廷臣方争建
储，登云谓议不早决，由贵妃家阴沮之。十六年六月，
遂因灾异抗疏劾妃父郑承宪，言‘承宪怀祸藏奸，窥
觊储贰，日与貂珰往来，绸缪杯酌。且广结山人术士’”、
缁黄之流。曩陛下重惩科场冒籍，承宪妻每扬言“事
由己发，用以恐喝勋贵，簧鼓朝绅。不但惠安遭其虐
焰，即中宫与太后家亦谨避其锋矣。陛下享国久长，
自由敬德所致。而承宪每对人言，以为不立东宫之
效。千挠盛典，畜隐邪谋，他日何所不至。苟不震奋干
刚，断以大义，虽日避殿撤乐，素服停刑，恐天心未易
格，天变未可弭也。”疏入，贵妃、承宪皆怒，同列亦为登
云危，帝竟留中不下。久之，疏论吏部尚书陆光祖，又
论贬四川提学副使冯时可，论罢应天巡抚李涞、顺
天巡抚王致祥。又论礼部侍郎韩世能、尚书罗万化、
南京太仆卿徐用检。朝右皆惮之。时方考选科道，登
云因疏言：“近岁言官，壬午以前，怵于威则摧刚为柔；
壬午以后，昵于情则化直为佞。其间岂无刚直之人，
而弗胜龃龉，多不能安其身。二十年来，以刚直擢京
卿者，百止一二耳。背公植党，逐嗜乞怜，如所谓七豺
八狗者，言路顾居其半。夫台谏为天下持是非，而使
人贱辱至此，安望其抗颜直绳，为国家鉏大奸、歼巨
蠹哉？与其误用而斥之，不若慎于始进。”因条数事以
献，帝允行焉。出按河南，岁大饥，人相食。副使崔应麟
见民啖泽中雁矢囊示登云，登云即进之于朝。帝立
遣寺丞锺化民赍帑金赈之。登云巡方者三，风裁峻
厉。以久次当擢京卿，累寝不下。遂移疾归。寻卒。